b'\n_START_ARTICLE_\nErik Schjenken\n_START_SECTION_\nAli Farah-saken\n_START_PARAGRAPH_\nUtgangspunktet for saken var at Ali Farah 6. august 2007 ble sl\xc3\xa5tt ned av en ghaneser i Sofienbergparken og at ambulansesj\xc3\xa5f\xc3\xb8rene, deriblant Schjenken, valgte \xc3\xa5 ikke ta ham med i ambulansen fordi de trodde han bare var beruset. Saken fikk etterhvert mye medieomtale. 8. april 2008 skrev Schjenken et leserinnlegg i Aftenposten hvor han redegjorde for sitt syn p\xc3\xa5 saken og hvor han ba Ali Farah stoppe jakten p\xc3\xa5 ham og hans kollega. I februar 2009 ga Schjenken ut boken Jeg er ingen rasist om det som skjedde i Sofienbergparken og om tiden etterp\xc3\xa5. I denne retter han sterk kritikk mot fylkeslegen i Oslo, flere statsr\xc3\xa5der, Likestillings- og diskrimineringsombudet og ledelsen p\xc3\xa5 Ullev\xc3\xa5l universitetssykehus.\n_START_SECTION_\nDagbladet d\xc3\xb8mt for \xc3\xa6rekrenkelser\n_START_PARAGRAPH_\nI mai 2011 ble Dagbladet d\xc3\xb8mt av Oslo tingrett for \xc3\xa5 ha \xc3\xa6rekrenket Schjenken.  Avisen ble d\xc3\xb8mt til \xc3\xa5 betale 1 million kroner i oppreisning til Schjenken for \xc3\xa6rekrenkende uttalelser. Retten kom til at Dagbladet ikke hadde tilstrekkelig dekning for sine kritiske uttalelser om Schjenken. Dommen ble anket og kom opp i Borgarting lagmannsrett i februar 2012. Dagbladet anket videre til H\xc3\xb8yesterett. 5. mars 2014 forkastet H\xc3\xb8ysterett Dagbladets anke i Schjenken-saken og opprettholdt oppreisningen p\xc3\xa5 200.000 kroner i tillegg til sakskostnader p\xc3\xa5 \xc3\xa9n million kroner. I mars 2018 avviste Den europeiske menneskerettsdomstol \xc3\xa5 behandle klagene fra Dagbladet og Avisa Nordland.\n_START_SECTION_\nMedieofferfondet\n_START_PARAGRAPH_\nErik Schjenken ble tildelt 100\xc2\xa0000 kroner fra Medieofferfondet. Fondet, som er opprettet av investor \xc3\x98ystein Stray Spetalen, mente ingen andre hadde blitt s\xc3\xa5 urimelig behandlet i mediene i 2008 som Schjenken.\n_START_SECTION_\nOvereksponert\n_START_PARAGRAPH_\nI 2011 var Schjenken en av fire personer som ble intervjuet i NRKs serie Overeksponert, som handlet om personer som fikk et kritisk s\xc3\xb8kelys p\xc3\xa5 seg i media. De andre var Anne Alvik, Manuela Ramin-Osmundsen og Gerd-Liv Valla. I intervjuet forteller han hvordan han opplevde medieeksponeringen.'